Document ID: 32003R0806

32003R0806
L 122/1
SLUŽBENI LIST EUROPSKE UNIJE
14.04.2003.
UREDBA VIJEĆA (EZ) br. 806/2003
od 14. travnja 2003.
o usklađivanju s Odlukom 1999/468/EZ odredaba u vezi s odborima koji pomažu Komisiji u ispunjavanju njezinih provedbenih ovlasti predviđenih u instrumentima Vijeća koji se usvajaju u postupku savjetovanja (kvalificirana većina)
VIJEĆE EUROPSKE UNIJE,
uzimajući u obzir Ugovor o osnivanju Europske zajednice, a posebno njegove članke 36., 37. i 133.,
uzimajući u obzir prijedlog Komisije (1),
uzimajući u obzir mišljenje Europskog parlamenta (2),
uzimajući u obzir mišljenje Gospodarskog i socijalnog odbora (3),
budući da:
(1)
Odluka Vijeća 1999/468/EZ od 28. lipnja 1999. o utvrđivanju postupaka za provedbu izvršnih ovlasti danih Komisiji (4) je zamijenila Odluku 87/373/EEZ (5).
(2)
U skladu s izjavom Vijeća i Komisije (6) o Odluci 1999/468/EZ, potrebno je donijeti odredbe o odborima koji pomažu Komisiji u ispunjavanju njezinih izvršnih ovlasti utvrđenih Odlukom 87/373/EEZ, kako bi se mogle uskladiti s odredbama iz članaka 3., 4. i 5. Odluke 1999/468/EZ.
(3)
U gore spomenutoj izjavi navedeni su načini za usklađivanje postupaka u odborima, koji se provode automatski, ako to ne utječe na tip odbora predviđenog osnovnim aktom.
(4)
Rokovi utvrđeni odredbama koje treba uskladiti moraju i dalje ostati na snazi. Ako rok za donošenje provedbenih mjera nije naveden, tada je potrebno utvrditi rok od tri mjeseca.
(5)
Stoga odredbe u aktima koje predviđaju pozivanje na postupak u odboru tipa I u skladu s Odlukom 87/373/EEZ treba zamijeniti odredbama koje sadrže pozivanje na savjetodavni postupak u skladu s člankom 3. Odluke 1999/468/EZ.
(6)
Odredbe akata koje predviđaju pozivanje na postupke u odborima tipa IIa i IIb u skladu s Odlukom 87/373/EEZ, moraju biti zamijenjene odredbama koje predviđaju pozivanje na postupak upravljanja u skladu s člankom 4. Odluke 1999/468/EZ.
(7)
Odredbe akata koje predviđaju pozivanje na postupke u odborima tipa IIIa i IIIb u skladu s Odlukom 87/373/EEZ, moraju biti zamijenjene odredbama koje predviđaju pozivanje na regulatorni postupak u skladu s člankom 5. Odluke 1999/468/EZ.
(8)
Ova Uredba usmjerena je isključivo na usklađivanje postupaka u odborima. Nazivi odbora koji se odnose na ove postupke, gdje je to primjereno, izmijenjeni su,
DONIJELO JE OVU UREDBU:
Članak 1.
U vezi sa savjetodavnim postupkom, akti navedeni u Prilogu I. prilagođuju se u skladu s tim Prilogom radi usklađenja s odgovarajućim odredbama Odluke 1999/468/EZ.
Članak 2.
U vezi s postupkom upravljanja, akti navedeni u Prilogu II. prilagođuju se u skladu s tim Prilogom radi usklađenja s odgovarajućim odredbama Odluke 1999/468/EZ.
Članak 3.
U vezi s regulatornim postupkom, akti navedeni u Prilogu III. prilagođuju se u skladu s tim Prilogom radi usklađenja s odgovarajućim odredbama Odluke 1999/468/EZ.
Članak 4.
Pozivanje na odredbe akata iz priloga I. II., i III. smatra se pozivanjem na odgovarajuće odredbe usklađene s ovom Uredbom.
Pozivanje u ovoj Uredbi na ranije nazive odbora smatra se pozivanjem na nove nazive.
Članak 5.
Ova Uredba stupa na snagu dvadesetog dana od dana objave u Službenom listu Europskih zajednica.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Luxembourgu 14. travnja 2003.

Labels: 10
15